KOMISIJOS SPRENDIMAS
2009 m. sausio 12 d.
iš dalies keičiantis Bulgarijos ir Rumunijos stojimo akto VI priedo priedėlio nuostatas, taikomas tam tikroms Bulgarijos pieno perdirbimo įmonėms
(pranešta dokumentu Nr. C(2008) 9000)
(Tekstas svarbus EEE)
(2009/27/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo aktą, ypač į jo VI priedo 4 skyriaus B skirsnio f dalies pirmą pastraipą,
kadangi:
(1)
Bulgarijos ir Rumunijos Stojimo aktu Bulgarijai buvo suteiktas pereinamasis laikotarpis, per kurį tam tikros pieno perdirbimo įmonės turėjo užtikrinti, kad laikomasi 2004 m. balandžio 29 d. Europos Parlamento ir Tarybos reglamento (EB) Nr. 853/2004, nustatančio konkrečius gyvūninės kilmės maisto produktų higienos reikalavimus (1), nuostatų.
(2)
Stojimo akto VI priedo priedėlis buvo iš dalies pakeistas Komisijos sprendimais 2007/26/EB (2), 2007/689/EB (3), 2008/209/EB (4), 2008/331/EB (5), 2008/547/EB (6), 2008/672/EB (7) ir 2008/827/EB (8).
(3)
Bulgarija pateikė garantijas, kad keturios pieno perdirbimo įmonės baigė modernizavimo procesą ir dabar visiškai atitinka Bendrijos teisės aktus. Trims iš šių įmonių leidžiama priimti ir neatskyrus perdirbti ES reikalavimus atitinkantį ir jų neatitinkantį žalią pieną. Todėl šias įmones reikėtų įtraukti į VI priedo priedėlio I skyriaus sąrašą. Vienai įmonei leidžiama priimti ir perdirbti ES reikalavimus atitinkantį ir jų neatitinkantį žalią pieną dviejose visiškai atskirose gamybos linijose. Todėl šią įmonę reikėtų įtraukti į VI priedo priedėlio II skyriaus sąrašą.
(4)
Viena I skyriaus sąraše esanti pieną perdirbanti įmonė perdirbs tik ES reikalavimus atitinkantį žalią pieną ir dėl to bus patvirtinta kaip ES pieną perdirbanti įmonė. Todėl šią įmonę reikėtų išbraukti iš VI priedo priedėlio I skyriaus sąrašo.
(5)
Todėl reikėtų atitinkamai iš dalies pakeisti Bulgarijos ir Rumunijos stojimo akto VI priedo priedėlį.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bulgarijos ir Rumunijos stojimo akto VI priedo priedėlis iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2009 m. sausio 12 d.